Udayana

Udayana (Devanagari: उदयन), juga dikenali sebagai Udayanacarya (atau Mahaguru Udayana), merupakan seorang ahli falsafah dan logik India pada abad ke-10 dari aliran Nyaya Darsana. Beliau hidup sekitar tahun 975 hingga 1050 Masihi dan terkenal kerana usahanya membangunkan satu bentuk teologi rasional untuk membuktikan kewujudan Tuhan dengan menggunakan logik. Usaha ini dilakukan sebagai tindak balas terhadap kritikan falsafah Buddha seperti Dharmakirti, Jnanasri dan juga terhadap aliran materialisme India (Carvaka).Dasgupta, Surendranath (1975). A History of Indian Philosophy. Motilal Banarsidass Publ. ISBN 978-81-208-0412-8.

Beliau dianggap sebagai tokoh terpenting dalam tradisi falsafah Nyaya."Udayana (11th century)". Routledge Encyclopedia of Philosophy. Retrieved 19 February 2022. Udayana juga berperanan dalam usaha menyatukan pandangan dua aliran logik utama India — Nyaya dan Vaisheshika — yang kemudian menjadi asas kepada kemunculan aliran Navya-Nyaya (Nyaya Baharu) pada abad ke-13 yang diasaskan oleh Gangesha Upadhyaya, pengasas kepada mazhab penaakulan yang "benar". Aliran ini masih diiktiraf dan diamalkan di beberapa wilayah India hingga ke hari ini.

Udayana tinggal di kampung Kariyan di Mithila, berhampiran Darbhanga, negeri Bihar, India. Beliau menulis sebuah ulasan lanjutan terhadap karya Vacaspati Misra yang dikenali sebagai Nyaya-vartika-tatparya-tika-parishuddhi. Antara karya-karya pentingnya yang lain termasuk Kusumanjali, Atma-tattva-viveka, Kiranavali, dan Nyaya-parishishta (juga dikenali sebagai Bodha Siddhi atau Bodha Shuddhi).

Udayana dipuji oleh para pengikut Nyaya kerana dianggap telah meruntuhkan secara tuntas hujah-hujah ahli logik Buddha. Kesemua karya beliau yang diketahui masih kekal hingga kini, suatu bukti akan penghormatan dan kedudukan tinggi beliau dalam sejarah falsafah India.

 Kehidupan 
Kini diterima secara meluas oleh para sarjana bahawa Udayana berasal dari wilayah Mithila, Bihar. Dalam aliran falsafah Nyaya-Vaisheshika yang menjadi pegangan beliau, Udayana memegang kedudukan istimewa sebagai tokoh berwibawa dan termasyhur. Beliau muncul pada zaman peralihan antara aliran Nyaya Lama dan Nyaya Baharu (Navya-Nyaya), dan dikenali sebagai tokoh agung yang memuncak dalam tradisi lama serta pelopor yang mengilhami kebangkitan tradisi baharu.

Sebagai contoh, Gangesha Upadhyaya — ahli falsafah dan matematik India abad ke-14 yang mengasaskan aliran Navya-Nyaya — merujuk kepada Udayana dengan gelaran Acaryah (bermaksud "Guru" atau "Mahaguru"). Menurut D. C. Bhattacharya, "Sejak abad ke-12, Udayana telah dianggap sebagai pengulas teragung terhadap doktrin-doktrin Nyaya-Vaisheshika, dan menjadi sasaran utama perdebatan oleh semua sarjana dari mazhab yang bertentangan."

Seorang penulis India dari abad ke-14, Vidyaranya — pengarang Sarva Darsana Samgraha — menyifatkan Udayana bukan sahaja sebagai "seorang yang kemasyhurannya telah tersebar ke seluruh pelusuk dunia" (visvavikhyatakirtih), tetapi juga sebagai "seorang yang telah menyeberangi lautan prinsip-prinsip logik ke pantai seberang" (nyayanayaparavaraparadrk), suatu pujian yang menggambarkan keunggulan beliau sebagai ahli logik.

Kontroversi mengenai tarikh sebenar hayat Udayana tampaknya telah terungkai hasil penemuan karya Laksanavali, yang pada bait penutupnya menyatakan ia ditulis pada zaman Saka tahun 906 (bersamaan 984–985 Masihi). Maka, dapat disimpulkan bahawa Udayana aktif dalam bidang falsafah dari penghujung abad ke-10 hingga awal abad ke-11.

 Falsafah Udayana 
Udayana memadukan dua cabang utama falsafah India — ontologi (kajian tentang apa yang wujud) daripada aliran Vaisesika, dan epistemologi (kajian tentang bagaimana kita mengetahui sesuatu) daripada aliran Nyaya. Gabungan ini menjadikan sistem falsafahnya sebagai salah satu sumbangan penting dalam sejarah pemikiran India.

 Pandangan tentang Kategori Wujud 
Menurut Udayana, realiti boleh difahami melalui beberapa kategori asas:

 Zat (Dravya) – asas kepada kewujudan, tempat sifat dan tindakan berlaku.
 Sifat (Guna) – ciri yang ada pada sesuatu zat.
 Perbuatan (Karma) – pergerakan atau perubahan yang dialami zat.
 Keumuman (Samanya) – sifat umum yang dikongsi oleh banyak benda.
 Keunikan (Vishesha) – ciri yang membezakan satu benda daripada yang lain.
 Hubungan Dalaman (Samavaya) – ikatan antara zat, sifat dan perbuatan.
 Ketiadaan (Abhava) – konsep tentang ketiadaan sesuatu sebagai satu bentuk realiti.

 Sumber Pengetahuan 
Udayana mengiktiraf empat cara utama manusia memperoleh pengetahuan:

 Persepsi langsung (Pratyaksha) – melalui deria.
 Inferens (Anumana) – membuat kesimpulan berdasarkan bukti.
 Analogi (Upamana) – memahami melalui perbandingan.
 Keterangan sahih (Shabda) – menerima pengetahuan daripada sumber yang dipercayai.

 Peranan Definisi Tepat 
Bagi Udayana, menjelaskan konsep secara tepat adalah penting supaya pemikiran falsafah dapat berjalan secara jelas dan konsisten. Maka, beliau sangat menitikberatkan kejelasan istilah dalam setiap perbahasan falsafahnya.

 Falsafah Sebagai Ilmu Rasional 
Berbeza dengan tradisi falsafah lain yang cenderung bercampur dengan tujuan kerohanian seperti pembebasan jiwa (moksha), Udayana melihat falsafah sebagai usaha intelektual yang berasaskan logik dan penyelidikan pengetahuan. Falsafah menurutnya adalah medan untuk berfikir secara kritis dan sistematik, bukan semata-mata jalan rohani.

 Gabungan Tradisi Nyaya dan Vaisesika 
Udayana berjaya menyatukan dua aliran besar — Nyaya dan Vaisesika — ke dalam satu kerangka yang mantap. Usaha ini menjadi asas kepada kebangkitan aliran Navya-Nyaya, yang kemudiannya memainkan peranan penting dalam wacana falsafah India selama berabad-abad.

 Hujah Kewujudan Tuhan dalam Nyayakusumanjali 
Dalam karya terkenalnya Nyayakusumanjali, Udayana mengemukakan sembilan hujah logik bagi membuktikan kewujudan Tuhan:

 Dunia adalah kesan – dan setiap kesan memerlukan penyebab, maka Tuhan adalah penciptanya.
 Atom perlukan kuasa untuk bergabung – atom tidak bergerak sendiri, maka mestilah ada kuasa bijak yang menggerakkannya.
 Pemeliharaan alam – dunia dijaga dan dimusnahkan secara teratur; ini tidak boleh berlaku tanpa kebijaksanaan.
 Kata ada makna – dan makna memerlukan penyebab, iaitu Tuhan.
 Veda bersifat mutlak – dan tidak mungkin dicipta oleh manusia biasa; maka pengarangnya ialah Tuhan.
 Saksi kitab suci – Veda sendiri menyatakan Tuhan wujud.
 Ajaran moral – hukum yang dibawa Veda hanya boleh datang dari pencipta moral, iaitu Tuhan.
 Konsep nombor – manusia mampu memahami nombor rumit; kebolehan ini datang dari kesedaran ilahi.
 Hukum karma – keadilan yang berlaku dalam kehidupan perlu dipandu oleh kuasa cerdas, yakni Tuhan.

 Karya-Karya Lain oleh Udayana 
Tujuh karya utama telah dikaitkan dengan Udayana. Berikut ialah senarai judul karya tersebut, disusun mengikut urutan kronologi yang dipercayai oleh para sarjana:

 Laksanamala :  Sebuah risalah ringkas yang memberikan definisi yang jelas serta pembahagian utama bagi enam belas kategori dalam sistem Nyaya dan enam kategori dalam sistem Vaisesika. Ia berfungsi sebagai panduan asas dalam memahami kedua-dua sistem falsafah ini.
 Laksanavali :  Karya ini mirip dengan Laksanamala dari segi bentuk, tujuan dan pendekatan, namun ia hanya menumpukan kepada kategori-kategori Vaisesika dan pecahan-pecahannya secara khusus.
 Atmatattvaviveka  : Sbuah karya bebas yang terdiri daripada empat bab dengan panjang yang berbeza. Setiap bab ditujukan untuk menolak teori-teori yang menyanggah kewujudan roh kekal (atma) seperti yang dikemukakan dalam falsafah Nyaya-Vaisesika. Ia merupakan pertahanan sistematik terhadap konsep roh kekal.
 Nyayakusumanjali :  Sebuah karya penting yang menyusun hujah-hujah logik untuk membuktikan kewujudan Tuhan.
 Nyayaparisishta :  Karya ini memberi fokus sepenuhnya kepada Jati (salah bentuk hujah) dan Nigrahasthana (keadaan kekalahan dalam debat), dua topik utama dalam bab kelima Nyayasutra. Ia memperhalusi aspek debat dan logik yang halus.
 Nyayavarttikatatparyaparishuddhi :  Sebuah ulasan mendalam terhadap karya Nyayavarttikatatparyatika karangan Vacaspati Misra. Udayana memperluas serta memperjelas lagi maksud dan hujah dalam teks asal.
 Kiranavali : Ini ialah ulasan terhadap karya Padartha Dharmasamgraha yang ditulis oleh Prasastapada, tokoh utama aliran Vaisesika. Dalam karya ini, Udayana menjelaskan doktrin-doktrin Vaisesika secara lebih sistematik dan terperinci.

 Rujukan 
Kategori:Hinduisme
Kategori:Ahli falsafah Hindu
Kategori:Sarjana Hindu